Dôvodová správa
Dôvodom návrhu na odvolanie z funkcie členov Správnej rady Všeobecnej zdravotnej poisťovne je závažné porušenie zákona NR SR č.273/1994 Z .z. tým, že neodvolala riaditeľa Všeobecnej zdravotnej poisťovne. Nie je v kompetencii správnej rady preskúmavať vecnú stránku dôvodov, pre ktoré štátny dozor navrhol odvolanie riaditeľa zdravotnej poisťovne, kde o kompetenciu príslušného orgánu štátneho dozoru. Nerešpektovanie povinnosti odvolať riaditeľa pri naplnení dôvodov podľa § 44 ods. 9 znamená hrubé porušenie zákona a stratu spôsobilosti vykonávať príslušnú funkciu člena správnej rady. Správna rada mala právo skúmať len formálne náležitosti, napr., či išlo o kontrolu vykonávanú príslušným orgánom štátneho dozoru a či ním zistené nedostatky neboli odstránené.
Dôvody, pre ktoré štátny dozor žiadal odvolanie riaditeľa Všeobecnej zdravotnej poisťovne, sú závažné porušovanie zákona Národnej rady Slovenskej republiky č.273/94 Z. z. tým, že riaditeľ ani po dvoch rokoch nesplnil opatrenia na odstránenie nedostatkov zistených predchádzajúcimi kontrolami štátneho dozoru zameranými na vedenie registra poistencov, odmietol prijať opatrenia na odstránenie nedostatkov zistených finančnou kontrolou zameranou na výber dodávateľov na informačný systém zdravotnej poisťovne. Ďalej riaditeľ nerešpektoval rozhodnutia Úradu pre verejné obstarávanie SR vo veci zrušenia súťaže, nevypísal verejnú súťaž pri obstaraní dodávateľa na služby a tovar v hodnote viac ako 16 mil. Sk. Zmluvné vzťahy na objem cca 300 mil. Sk uzatvoril bez posúdenia odborných útvarov Všeobecnej zdravotnej poisťovne, čím prišlo k porušeniu zákona Národnej rady Slovenskej republiky č.502/2001 Z. z. o finančnej kontrole a vnútornom audite. Niektoré zmluvné podmienky môžu v budúcnosti spôsobiť nevyčísliteľné škody Všeobecnej zdravotnej poisťovni. Minister zdravotníctva Slovenskej republiky a orgán štátneho dozoru Ministerstva zdravotníctva Slovenskej republiky v marci a apríli 2002 na mimoriadnom zasadnutí správnej rady zvolanej na podnet orgánu štátneho dozoru písomne upozorňovali členov správnej rady Všeobecnej zdravotnej zdravotnej poisťovne na porušovanie  príslušných právnych predpisov. Riaditeľ upozornenie nerešpektoval.
V ďalšom období bolo zistené závažné porušovanie zákona Národnej rady Slovenskej republiky č. 273/1994 Z. z. v znení neskorších predpisov tým, že Všeobecná zdravotná poisťovňa uzatvárala dohody a zmluvy o vzájomnom započítaní pohľadávok v rozpore s citovanými právnymi predpismi tým, že vykonávala zápočty štyroch subjektov v prospech spoločnosti MEDIKO, s.r.o.. Opätovne bolo zistené podozrenie zo spáchania trestného činu uprednostňovania veriteľa v pobočke VšZP Michalovce pri kontrole finančných tokov lekárňam. Ministerstvo zdravotníctva na svojej internetovej stránke zverejnilo všetky informácie hospodárenia riaditeľa s prostriedkami zdravotného poistenia. Úrad pre verejné obstarávanie SR, ktorý je ústredným orgánom štátnej správy pre verejné obstarávanie, začal voči Všeobecnej zdravotnej poisťovni správne konanie o uložení pokuty za porušenie zákona č. 263/1999 Z. z. o verejnom obstarávaní v znení neskorších predpisov. Zistenia Úradu pre verejné obstarávanie a štátneho dozoru Ministerstva zdravotníctva Slovenskej republiky týkajúce sa porušenia zákona č. 263/1999 Z. z. boli totožné. Predstavitelia exekutívy Európskej komisie zdôrazňujú dôležitosť aplikácie aproximovaných právnych predpisov, nielen ich prijímanie. Uplatňovanie zákona č. 263/1999 Z. z. ktorý je protikorupčným zákonom, je z toho dôvodu osobitne sledované. 
V spojení s § 46a ods. 1 písm. a) zákona Národnej rady Slovenskej republiky č. 273/1994 Z. z.. sa správna rada nepovažuje za zvolenú, ak nie je zložená zo zástupcov všetkých troch reprezentatívnych orgánov. Náhradný výkon oprávnení správnej rady začne vykonávať Ministerstvo zdravotníctva Slovenskej republiky. Nevyhnutnosť prijatia rozhodnutia vyplýva z toho, že riaditeľovi sa iným spôsobom nedá zabrániť v protiprávnom konaní.